**Viselkedési szabályok**

A börtönbe befogadott személy az együttélési normák betartása érdekében köteles együttműködni, nem tanúsíthat olyan magatartást, amely másokban megbotránkozást, félelmet kelthet, illetőleg társát munkájában, tanulásában, pihenésében zavarja.

Tilos:
•    a zárkában hangoskodni, az ablakból kikiabálni, jeleket adni, egyéb módon önmagát észrevehetővé tenni, tárgyakat kidobni, vagy más személyeket zaklatni,
•    tiltott tárgyakat magánál tartani, (például nem intézeti mobiltelefon);
•    tiltott tárgy intézet területére történő bejuttatását megkísérelni;
•    a magánál tartható tárgyakat ajándékozni, cserélni, értékesíteni;
•    szeszesitalt, más bódító, vagy kábító hatású szert megszerezni, készíteni, tartani, használni, másoknak átadni;
•    az intézeti orvos által nem engedélyezett gyógyszereket magánál tartani, az engedélyezett gyógyszereket összegyűjteni, másoktól megszerezni, beszedni, másoknak gyógyszert továbbadni;
•    a zárkában a személyi állomány jelenlétében dohányozni;
•    takarodótól ébresztőig dohányozni, az éjszakai nyugalmat bármilyen módon zavarni;
•    személyi állományú taggal bv. jogviszonytól eltérő kapcsolatot létesíteni.

A személyi állománnyal való együttműködés során köteles az előírásoknak megfelelően kulturált magatartást tanúsítani, a kiadott utasításokat hiánytalanul, legjobb képessége és tudása szerint végrehajtani. Az utasításokat, intézkedéseket nyilvánosan nem bírálhatja, megszegésükre társait semmilyen módon nem buzdíthatja. A személyi állományú tagokról sértő nyilatkozatot nem tehet.